31999R1666
L 197/32
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1666/1999 НА КОМИСИЯТА
от 28 юли 1999 година
относно установяване на подробни правила за прилагане на Регламент (ЕО) № 2201/96 на Съвета по отношение на минималните пазарни характеристики на определени сортове сушено грозде
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2201/96 на Съвета от 28 октомври 1996 г. относно общата организация на пазарите на преработени продукти от плодове и зеленчуци (1), изменен с Регламент (ЕО) № 2199/97 (2), и по-специално член 8 от него,
(1)
като има предвид, че член 8 от Регламент (ЕО) № 2201/96 предвижда, че за сортовете сушено грозде, посочени в член 7, параграф 1 от посочения регламент, предназначени за консумация в Общността или за износ за трети страни, могат да бъдат определени общи стандарти; като има предвид, че с оглед на търговските практики в международната търговия по отношение на класификацията на въпросните продукти тези мерки следва да бъдат ограничени до определяне на минималните характеристики и допустимите отклонения за сушеното грозде, предназначено за износ или консумация в Общността; като има предвид, че, за да се постигне опростяване, е подходящо като минимални характеристики и допустими отклонения да се приемат установените в стандарта ИКЕ-ООН, препоръчан от Работната група по стандартизиране на малотрайните продукти и подобряване на качеството към Икономическата комисия за Европа на Организацията на обединените нации;
(2)
като има предвид, че за осигуряване единното прилагане на това качествено изискване за търгуваното сушено грозде, без да се натоварват прекомерно контролните органи, следва да бъде определен етапът, на който се извършва контролът за съответствие с минималните качествени изисквания на продуктите, получени в Общността и продуктите, внасяни от трети страни, като същевременно на държавите-членки се оставя възможността да извършват проверки и на други търговски етапи;
(3)
като има предвид, че с цел улесняване на процедурите за контрол за продуктите, внасяни от трети страни, контролът по спазване на минималните характеристики следва да бъде ограничен до сушеното грозде, внасяно от трети страни в големи опаковки, като се има предвид, че рискът от внос на продукти, които не съответстват на изискванията, на практика може да възникне само при тези продукти;
(4)
като има предвид, че, за да бъде взета предвид националната специфика на системите за контрол, следва да се предостави възможност на държавите-членки да определят подробните правила за извършване на проверките;
(5)
като има предвид, че Управителният комитет за продуктите от преработени плодове и зеленчуци не е представил становище в определения от неговия председател срок,
ПРИЕ НАСТОЯЩИЯ РЕГЛАМЕНТ:
Член 1
Сушеното грозде от сортовете „Султана“, „Мускат отонел“ и „Коринт“, включени в код по КН 0806 20, предназначено за консумация в Общността или за износ в трети страни, трябва да съответства на минималните характеристики и допустимите отклоненията, определени в приложението.
За продукти с произход от трети страни това изискване се прилага на етапа на пускане в свободно обращение, а за продукти от Общността - на етапа на излизане от преработвателните инсталации.
Член 2
Добиваното в Общността сушено грозде, предназначено за вътрешния пазар или за износ, подлежи на проверка за спазване на минималните характеристики и допустими отклонения, посочени в член 1, на мястото на преработка преди натоварването му за експедиция.
Внасяното сушено грозде в директни опаковки с нетно съдържание, по-голямо от 2 килограма, подлежи на проверка за спазването на това изискване, която се осъществява преди пускане в свободно обращение на пазара на Общността, и се извършва на принципа на случайния подбор. Държавите-членки могат да извършват проверки на тези продукти на всички търговски етапи.
Държавите-членки могат да решат да приемат за доказателство за спазването на разпоредбите на настоящия регламент сертификатите за съответствие с минималните характеристики и допустимите отклонения, които се отнасят за клас II от стандарта на Икономическата комисия за Европа на Организацията на обединените нации (ИКЕ-ООН), издадени от трети държави като държави на произход на сушеното грозде.
Член 3
Държавите-членки определят начина на извършване на проверките.
Член 4
Настоящият регламент влиза в сила на седмия ден след публикуването му в Официален вестник на Европейските общности.
Настоящият регламент се прилага от 1 септември 2000 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 юли 1999 година.